DA hof toe oor TrollipMaimane en Trollip. Ayanda Ndamane. Foto: ANA Die DA gaan vandag by die Oos-Kaapse hooggeregshof in Port Elizabeth ’n aansoek bring om die verwydering van Athol Trollip ongeldig te laat verklaar. Trollip is Maandag as burgemeester van die Nelson Mandelabaai-metro verwyder en die UDM se Mongameli Bobani het hom vervang. Mmusi Maimane, DA-leier, het Dinsdag in Kaapstad aangekondig die party gaan hof toe aangesien hulle van mening is die verwydering van Trollip is strydig met die Munisipale Strukturewet gedoen. Volgens Maimane bepaal die wet dat die verkiesing van ’n speaker hanteer moet word deur die tersaaklike stadsbestuurder, mits hy teenwoordig en in staat daartoe is. In hierdie geval was die stadsbestuurder, Johann Mettler, wel teenwoordig en in staat om dit te doen, maar die Oos-Kaapse LUR vir plaaslike regering, Fikile Xasa, het ’n ander persoon afgevaardig om dit te doen, en volgens die DA se regsadvies dus onwettig opgetree. Maimane het ’n sterk bewoorde aanval op die EFF en die UDM gedoen omdat hulle met die ANC saamgespan het teen Trollip. Hy meen die EFF was eintlik maar net teen oudpres. Jacob Zuma gekant, en dat teenkanting teen korrupsie vir sommige partye (hier klaarblyklik verwysend na die EFF) maar net so ver gaan as teenkanting van die korrupsie waarin hulle nie deel nie. Volgens Maimane is hy en die DA steeds ten gunste van koalisieregerings oor ideologiese grense heen, maar kan die DA dit nie ten koste van basiese politieke beginsels doen nie. Hieronder tel dat die EFF se redes waarom hulle teen Trollip stem is omdat hy wit is en omdat die DA nie ten gunste van onteiening sonder vergoeding is nie. Volgens Maimane kan die DA nie politiek op grond van ras bedryf nie en sal die party teen onteiening sonder vergoeding bly, wat nie ’n munisipale kwessie is nie. Maimane meen dit is die EFF wat die opposisie in die steek laat, nie anders om nie, maar het geen aanduiding gegee van skakeling op leiersvlak om die val van ander munisipaliteite in die hande van die ANC te keer nie.